Morfil ar Grwydr | Asturias yn Gymraeg
Cyhoeddwyd gan: cathasturias | Mehefin 10, 2010
Morfil ar Grwydr
Glaw mawr yn Asturias drwy’r nos a’r dydd, gyda llifogydd yn y gorllewin. Ond stori yn ymwneud â dŵr y môr wnaeth dal fy llygad heddiw.
Mae morfil llwyd, Eschrichtius robustus,wedi ei weld yn y Môr Canol, yn ymyl porthladd Barselona – 200 mlynedd ar ôl i boblogaeth yr anifail ym Môr Iwerydd i gyd gael eu lladd gan yr helwyr. Ac mae’n ymddangos taw’r un un yw e ag a welwyd dair wythnos ynghynt ger arfordir Israel. (Lwcus, efallai, nad oedd wedi mynd yn agos i Gaza.) Mae lluniau a dynnwyd yn y ddau le yn dangos anifail gyda’r un smotiau. Ond mae’n anifail sydd heb ei weld gan ffotograffwyr o’r blaen: dyw e ddim yn y catalog byd-eang o fôrfilod llwyd.
Mae naturiaethwyr yn pryderu braidd, oherwydd mewn dŵr oer gogledd y Môr Tawel mae’r morfil llwyd yn byw ac yn cael ei fwyd, nid oddi ar draethau cynnes y Med. Ac maen nhw’n gofyn sut y cyrhaeddodd yno. Ydy’r morfil llwyd wedi ymsefydlu eto yn yr Iwerydd, a hwn wedi teithio heibio Gibraltar am dro bach? Neu a ydy’r dadmer yn yr Arctig wedi agor llwybr iddyn nhw basio o’r Môr Tawel i’r Iwerydd, a’r anifail yma wedi dod ar daith hir iawn.
Y disgwyl yw y bydd yn cario mlaen tua’r gorllewin ac yn cyrraedd Gibraltar ryw ben. A bydd llong llong o ymchwilwyr yn aros amdano i geisio atebion.i
Cofnodwyd yn môr, morfil, natur
Symud i Sbaen o Wlad Pwyl »